DSV cruiser i rekordretning efter stærkt regnskab
DSV-aktien lægger sig i overhalingsbanen fra åbningen onsdag morgen og har kurs mod rekord efter et stærkt regnskab for andet kvartal.
Onsdag d. 02. august 2017, kl. 09.22
Det samlede C20 Cap-indeks ligger til et plus på 0,3 pct. i indeks 1174,84. Tirsdag steg indekset 0,1 pct.
God stemning fra de asiatiske aktiemarkeder, hjulpet på vej af et stærkt Apple-regnskab tirsdag aften, kan have smittet af på de danske handlere onsdag morgen.
- Overordnet set ligner det sådan en mindre positiv stemning her til morgen drevet af gode regnskaber. Der er kommet et godt regnskab fra Apple, der kommer med en god prognose, og det har markedet taget godt imod, sagde Jyske Banks senioraktierådgiver, Martin Munk, til Ritzau Finans inden markedets åbning.
Alene i spidsen ligger logistikvirksomheden DSV. DSV's regnskab for andet kvartal overraskede positivt med en opjustering af forventningerne til helåret og et aktietilbagekøbsprogram på 1 mia. kr.
Logistikvirksomheden sigter nu efter et driftsoverskud før særlige poster på 4500-4700 mio. kr. mod tidligere 4300-4600 mio. kr.
Transport- og logistikkoncernen kom ud af andet kvartal med et plus på 1240 mio. kr. på driftsoverskuddet før særlige poster. Det var bedre end ventet, da aktieanalytikerne ifølge Ritzau Estimates havde ventet et overskud på 1187 mio. kr. i kvartalet.
Resultaterne kom i mål på baggrund af en omsætningsstigning til 18.924 mio. kr., hvilket var lidt højere end ventet, da estimatet lød på 18.863 mio. kr. I andet kvartal sidste år viste toplinjen 17.606 mio. kr.
Endelig vil DSV iværksætte et aktietilbagekøbsprogram på 1 mia. kr., der skal løbe frem til den 13. oktober.
Aktien stiger 3,1 pct. til 428,1 kr., og hvis stigningen holder vil det være lukkerekord for aktien. Den nuværende rekord hedder 421,1 kr.
Ringkjøbing Landbobank følger DSV's eksempel og har opjusteret forventningerne til helåret efter et stærkt regnskab. Banken venter nu et basisresultat i intervallet 600-665 mio. kr. mod tidligere 515-615 mio. kr.
Bankens nettoresultat steg til 154 mio. kr. i andet kvartal mod 138 mio. kr. i samme kvartal året forinden.
Ringkjøbing Landbobank-aktien stiger 2,1 pct. til 346 kr.
HSBC har kigget nærmere på GN og William Demant og justeret kursmål for aktierne. GN Store Nords kursmål er ifølge Bloomberg News blevet løftet til 203 kr. fra 185 kr., mens aktien har fået gentaget anbefalingen "køb". GN-aktien ligger til et plus på 0,7 pct. i 191,2 kr.
HSBC har ligeledes hævet kursmålet for William Demant til 153 kr. fra 135 kr., mens anbefalingen "reducer" består. WDH-aktien stiger 0,4 pct. til 167,6 kr.
Nordea har hævet kursmålet for Nets-aktien til 163 kr. fra 145 kr. Anbefalingen hedder fortsat "køb". Nets-aktien stiger 0,1 pct. til 149,9 kr.
Endelig stiger Zealand Pharma-aktien 0,8 pct. til 122,5 kr. Selskabet nærmer sig en børsnotering i USA, hvor biotekselskabet med den nuværende aktiekurs håber at hente et pænt trecifret millionbeløb, der skal bruges på at udvikle nye lægemidler.
Onsdagens nøgletalskalender byder på den amerikanske ADP-jobrapport samt europæiske producentpriser for juni. Efter dansk lukketid holder Loretta Mester og John Williams, der leder Federal Reserves afdelinger i henholdsvis Cleveland og San Francisco, taler.